(c) numărul de certificate de competență profesională eliberate în fiecare an;

(b) numărul autorizațiilor acordate, în funcție de an și de tip, autorizațiile suspendate, autorizațiile retrase, numărul de declarații de inaptitudine, precum și motivele pe care s-au întemeiat deciziile respective;

În conformitate cu articolul 3 din regulamentul menționat, întreprinderile care exercită ocupația de operator de transport rutier trebuie să aibă un sediu real și stabil pe teritoriul unui stat membru, să aibă o bună reputație, să aibă capacitatea financiară adecvată și să aibă competența profesională necesară. În plus, articolul 4 din acest regulament impune întreprinderilor de transport rutier obligația de a desemna un manager de transport. Acest manager trebuie să fie titular al unui certificat de competență profesională care să confirme deținerea competențelor și cunoștințelor necesare pentru a conduce operațiunile de transport în conformitate cu toate cerințele juridice și industriale și într-un mod eficace și continuu. Responsabilitatea de verificare a conformității întreprinderilor de transport cu condițiile stabilite în Regulamentul (CE) nr. 1071/2009 revine statelor membre. Mai mult, cooperarea administrativă bine organizată între statele membre joacă un rol-cheie în îmbunătățirea eficacității monitorizării întreprinderilor care își desfășoară activitatea în Uniunea Europeană.

În conformitate cu articolul 26 din Regulamentul (CE) nr. 1071/2009, statele membre au obligația de raportare. Cu toate acestea, două state membre nu au îndeplinit această obligație, iar unele au furnizat doar informații descriptive. Aceasta reprezintă o creștere comparativ cu perioada de raportare anterioară în care toate statele membre și-au îndeplinit obligația. Unele state membre au întârziat mult furnizarea datelor până la termenul-limită de 30 septembrie 2019, ultimul raport fiind primit în octombrie 2020. Acest lucru a afectat calendarul prezentului raport al Comisiei. Într-un anumit număr de rapoarte nu au fost furnizate unele dintre informațiile solicitate, ceea ce a împiedicat realizarea unei analize cuprinzătoare.

În scopul coerenței și pentru a se acorda asistență autorităților naționale competente în îndeplinirea obligației lor de raportare, în 2015, serviciile Comisiei au propus statelor membre un formular standard. Acesta ar trebui să fie utilizat începând cu a doua perioadă de raportare. Aproape toate statele membre care au transmis rapoartele naționale au utilizat formularul standard.

Având în vedere faptul că statele membre care transmit rapoarte în timpul perioadei actuale de raportare nu sunt aceleași cu statele care au transmis rapoarte în perioadele anterioare de raportare și dat fiind caracterul fragmentat al informațiilor transmise, comparațiile dintre cele două perioade de raportare trebuie luate în considerare cu prudență.

II.Analiza datelor privind exercitarea ocupației de operator de transport rutier

1. Prezentare generală a sectorului transportului rutier în ceea ce privește buna reputație, capacitatea financiară și competența profesională

Această parte a raportului se bazează pe informațiile transmise de statele membre cu privire la cerințele naționale, organizarea verificărilor, nivelul conformității și dificultățile întâlnite. Din cauza naturii fragmentare a rapoartelor întocmite de statele membre, această prezentare generală nu este exhaustivă din punctul de vedere al domeniului de aplicare. Acolo unde este necesar, rapoartele primite de la statele membre sunt completate cu date provenite din studiul de evaluare sus-menționat.

Există o mare diversitate în privința modului în care statele membre verifică conformitatea cu cele patru cerințe privind accesul la ocupația de operator de transport rutier stabilite în regulament, precum și în privința numărului de verificări efectuate. Diversele modalități de verificare a conformității variază de la sisteme bazate pe punctaj în Germania la controale anuale în Letonia și verificări bazate pe condamnări în Irlanda.

Astfel cum sunt autorizate, în anumite condiții, de prevederile articolului 3 alineatul (2) din Regulamentul (CE) nr. 1071/2009, mai multe state membre impun cerințe naționale care trebuie îndeplinite pe lângă cele patru cerințe prevăzute în regulament (sediu real și stabil, o bună reputație, capacitate financiară adecvată și competența profesională necesară), pentru a avea acces la ocupația de operator de transport rutier. De exemplu, Danemarca și Estonia au impus cerințe naționale suplimentare în ceea ce privește capacitatea financiară, în timp ce alte exemple indică cerințe suplimentare referitoare la parcări, de exemplu.

Estonia a raportat că verificările de conformitate cu cerințele regulamentului sunt efectuate conform unui sistem bazat pe identificarea riscurilor și că sunt vizate în principal întreprinderile care prezintă un risc crescut de a comite încălcări grave sau frecvente de la normele în materie de transport rutier. În plus, verificările se efectuează după ce titularul licenței comunitare solicită o copie legalizată. În perioada 2017-2018, 65 % dintre titularii de licențe comunitare au solicitat o copie legalizată și fiecare caz menționat a fost verificat. Pe lângă controalele privind sediul stabil efectuate după acordarea licenței comunitare, autoritățile estoniene efectuează controale bazate pe înregistrări o dată sau de două ori pe an. În plus față de cele patru criterii, Estonia impune ca solicitantul licenței comunitare să nu aibă obligații fiscale restante neeșalonate care să depășească suma specificată în Legea privind impozitarea și, de asemenea, ca acesta să nu fi fost declarat în stare de faliment.

În Irlanda, verificările privind buna reputație, capacitatea financiară și competența profesională sunt realizate cel puțin la un interval de cinci ani în cadrul unui proces de reînnoire a autorizației pentru fiecare întreprindere. În plus, aceste verificări pot avea loc mai frecvent pentru anumiți operatori care sunt considerați a prezenta un risc crescut sau care sunt în atenția autorității competente. Buna reputație este controlată prin verificarea managerului de transport și a oricărei alte persoane relevante cu ajutorul serviciului național de verificare (National Vetting Service) din cadrul poliției naționale. Acest serviciu de verificare furnizează autorității competente o listă a condamnărilor, care poate fi folosită pentru a determina buna reputație. În mod normal, pe parcursul perioadei de valabilitate de cinci ani a licenței unui operator, nu va fi necesar ca acesta să furnizeze informații suplimentare autorității de autorizare. Acest lucru se întâmplă numai atunci când autoritatea identifică un risc în legătură cu operatorul respectiv.

În Letonia, verificările conformității cu cerințele privind capacitatea financiară sunt realizate pe baza informațiilor din rapoartele anuale furnizate de Registrul comerțului. Mai mult, toate cele patru cerințe sunt verificate înainte de acordarea unei autorizații pentru operațiuni de transport. Majoritatea suspendărilor de autorizații s-au datorat unor solicitări din partea inspectoratului fiscal național, atunci când acesta a decis suspendarea activității economice a companiei de transport. Copiile legalizate ale licențelor comunitare și ale licențelor pentru transport național se emit pentru fiecare vehicul în parte și numai pentru o perioadă de până la douăsprezece luni. Prin urmare, în cazul nerespectării celor patru cerințe, copiile legalizate ale licențelor comunitare și ale licențelor pentru transport național nu se reînnoiesc. Buna reputație este verificată în ceea ce privește managerul de transport, întreprinderea și membrii consiliului său de administrație. Când managerul de transport sau membrii consiliului de administrație al întreprinderii sunt înlocuiți, se verifică buna reputație a fiecăruia dintre noii membri. Autoritățile care asigură aplicarea legii în Letonia constată unele dificultăți în stabilirea conformității cu cerința privind capacitatea financiară în ceea ce privește polița de asigurare, întrucât în Regulamentul (CE) nr. 1071/2009 nu există nicio descriere detaliată a riscurilor care trebuie asigurate în cazul unei întreprinderi de transport.

În Spania, se utilizează două metode pentru a se controla conformitatea cu criteriile de acces la această profesie. Prima metodă constă în a solicita întreprinderilor să depună o documentație care să dovedească faptul că ele respectă cele patru cerințe. A doua metodă implică deplasarea inspectorilor la sediile întreprinderilor pentru controale la fața locului. În Spania, întreprinderile de transport rutier trebuie să solicite o reînnoire a autorizației o dată la doi ani. Prin urmare, conformitatea cu cele patru cerințe este verificată o dată la doi ani. Mai mult, în fiecare an sunt realizate o serie de inspecții pentru a verifica dacă întreprinderile a căror autorizație nu a fost reînnoită nu desfășoară nicio activitate de transport.

În Polonia, există 400 de inspectori responsabili cu controalele în trafic și la sediile operatorilor de transport rutier de marfă. Informațiile colectate de inspectori sunt trimise biroului de transport internațional și autorităților locale care eliberează licențele comunitare și verifică îndeplinirea celor patru cerințe stabilite în Regulamentul (CE) nr. 1071/2009. Un sediu real și stabil este considerat a fi un loc cu echipamente tehnice și dispozitive adecvate pentru desfășurarea activităților de transport în mod structurat și continuu. Această cerință include cel puțin unul dintre următoarele elemente: o parcare; o zonă de descărcare; echipamente pentru întreținerea vehiculelor.

Anterior, în Germania, sistemul de clasificare în funcție de gradul de risc exista doar la nivel regional, dar, începând din iulie 2014, acest sistem există și la nivel național. Încălcările sunt notate fie cu 5 puncte (cele mai grave), fie cu 3 puncte (încălcări mai grave/grave), fie cu 1 punct (alte încălcări). O întreprindere este clasificată ca prezentând un risc mărit dacă a acumulat 5 puncte (în cazul întreprinderilor cu până la 10 vehicule), 8 puncte (până la 50 de vehicule) sau 11 puncte (mai mult de 50 de vehicule).

Începând din 2006, agenția responsabilă cu standardele aplicabile conducătorilor auto și vehiculelor rutiere din Regatul Unit dispune de un sistem cunoscut sub denumirea de OCRS (Operator Compliance Risk Score - punctaj privind nivelul de risc de conformitate al operatorului). Acest sistem a fost perfecționat în 2012 pentru a i se îmbunătăți capacitatea predictivă. OCRS integrează informațiile privind încălcările legate de inspecția tehnică, care sunt corelate cu alte încălcări.

În Danemarca, toți noii solicitanți ai unei licențe naționale sau comunitare sunt verificați în ceea ce privește capacitatea financiară, competența profesională, gradul de îndatorare și sediul stabil. Verificările în ceea ce privește buna reputație se efectuează numai dacă poliția a raportat o problemă sau dacă există vreo indicație în legătură cu o potențială problemă. Încălcările sunt înregistrate timp de cinci ani și cuprind încălcările care sunt identificate de către poliție în timpul controalelor în trafic. În general, autoritatea daneză îi verifică în fiecare an pe toți noii solicitanți, precum și în jur de 250 de operatori existenți. Aceștia din urmă sunt selectați pe baza sistemului de clasificare în funcție de gradul de risc. Operatorii trebuie să îndeplinească o cerință inițială privind capacitatea financiară de 150 000 DKK (aproximativ 20 000 EUR) pentru a obține primele două licențe, în timp ce articolul 7 alineatul (1) din Regulamentul (CE) nr. 1071/2009 impune rezerve de doar 9 000 EUR pentru primul vehicul și de 5 000 EUR pentru fiecare vehicul suplimentar. În Danemarca, pentru fiecare vehicul suplimentar este necesară o sumă de 40 000 DKK (aproximativ 5 400 EUR). În plus, întreprinderea nu trebuie să aibă arierate la bugetul de stat care să depășească 50 000 DKK (aproximativ 6 700 EUR). Autoritatea daneză a transporturilor prezintă o solicitare autorităților fiscale daneze în legătură cu această chestiune, în momentul verificării capacității financiare a întreprinderii.

România dispune de un sistem de clasificare în funcție de gradul de risc pentru verificări punctuale ale încălcărilor, reflectând toate infracțiunile de transport rutier pentru fiecare întreprindere de transport. Dacă o întreprindere deschide o sucursală, se realizează verificări în ceea ce privește sediul său real și stabil.

În Luxemburg, ministerul economiei efectuează verificări înainte de eliberarea unei autorizații, pentru a verifica conformitatea cu toate cele patru cerințe. Se efectuează verificări privind buna reputație și atunci când titularul unei autorizații întâmpină dificultăți financiare, cum ar fi insolvența sau falimentul, pentru a proteja părțile co-contractante. De asemenea, se efectuează verificări privind buna reputație, capacitatea financiară, competența profesională și sediul real și stabil și în cazul în care titularul unei autorizații solicită o nouă autorizație, de exemplu, în cazul extinderii domeniului de activitate la un alt sector pentru care are nevoie de o autorizație suplimentară.